b'\n_START_ARTICLE_\nKoncil slovenske glasbe\n_START_PARAGRAPH_\nKoncil slovenske glasbe je oljna slika glasbenika, slikarja in pedagoga Sa\xc5\xa1e \xc5\xa0antla, nastala leta 1936 v izmerah 5 m \xc3\x97 2,5 m in spada med najpomembnej\xc5\xa1a dela slovenske kulture. Visi v Mali dvorani stavbe Slovenske filharmonije._NEWLINE_Slika je nastala na pobudo Filharmoni\xc4\x8dne dru\xc5\xbebe in Glasbene matice in je eno najve\xc4\x8djih figuralnih slikarskih del v Sloveniji. Po izboru Lucijana Marije \xc5\xa0kerjanca je slikar ovekove\xc4\x8dil 37 slovenskih skladateljev, ki so delovali do \xc4\x8dasa nastanka slike, od tega 4 pokojne, ki so upodobljeni kot stenski portreti oziroma kot kip (Primo\xc5\xbe Trubar, na omari, zaradi zaslug pri pripravi nabo\xc5\xbenih pesmaric). Skladatelji so na sliki premi\xc5\xa1ljeno razporejeni v kro\xc5\xbeke glede na prevladujo\xc4\x8do svetovnonazorsko in glasbenoslogovno usmeritev, na kar nas opominjajo atributi: Prelovec kot urednik ureja gradivo v omari, skladatelji domoljubnih pesmi stojijo pod vencem s slovansko trobojnico, nabo\xc5\xbeni skladatelji pod sliko duhovnika Gregorja Riharja, v ospredju so ustanovitelji glasbenih revij Slovenska gerlica in Novi akordi, modernista stojita pri oknu ... Tudi sicer sliki ne manjka simbolike: stena in strop sta naslikani v slovanskih barvah (modra, bela, rde\xc4\x8da). Slikar, ki je hkrati skladatelj, stoji med priprtimi vrati (avtoportret).'